Arabela (seriál)

Arabela je československý televízny fantasy seriál pre deti z roku 1980.
V trinástich dieloch rozpráva o rozdieloch medzi skutočným a rozprávkovým svetom. Zobrazuje príbehy princeznej Arabely a iných rozprávkových postáv, ktoré sa dostali do skutočného sveta. Prvý diel mal premiéru vo štvrtok 25. decembra 1980.
V seriáli hralo množstvo známych českých herečiek a hercov - Vlastimil Brodský, Jana Brejchová, Stella Zázvorková, Vladimír Menšík, Jiří Sovák, František Filipovský, Iva Janžurová a mnoho ďalších.
Pozadie vzniku.
Seriál vznikol v koprodukcii Česko-slovenskej televízie a západonemeckej Westdeutsche Rundfunk (WDR). Podľa Václava Vorlíčka to pritom bol práve predstaviteľ WDR, ktorý si u neho a Miloša Macourka seriál objednal. Požadoval však dĺžku jedného dielu 28 minút, čo pre úspešnú autorskú dvojicu, ktorá za sebou mala filmy ako Ako utopiť doktora Mráčka alebo Koniec vodníkov v Čechách alebo Dievča na metle, znamenalo úplne nový formát.
Vysielanie.
"Arabela" sa vysielala nielen v Česko-Slovensku, ale aj v Nemecku a v Poľsku. Prvý diel s názvom Ako pán Majer našiel zvonček mal premiéru 25. decembra 1980 od 16:50. Ďalšie tri diely sa vysielali v nasledujúcich troch dňoch. Až od piateho dielu sa prešlo na týždennú periodicitu, vždy v sobotu. Odvtedy bol seriál už veľakrát úspešne reprízovaný.
Dej.
V seriáli sa stretávame s rozdeleným svetom, ríšou ľudí a ríšou rozprávok. Pán Majer, rozprávač rozprávok v televízii, žije s rodinou celkom spokojne. Raz pri filmovaní nájde zvonček, zazvoní naň a tým sa osudy jeho rodiny spoja s ríšou rozprávok. Tu vládne kráľ Hyacint a tiež jeho dve dcéry Arabela a Xénia. Zatiaľ čo Arabela je dobrá a skromná, Xénia je pyšná a panovačná. Čarodejník druhej kategórie, Rumburak, chce ovládnuť ríšu rozprávok. Zmocní sa kúzelných vecí na opustenom hrade a pomocou televízie vstúpi do sveta ľudí, kde upravuje rozprávky. To má zlé následky pre pána Majera. Arabela sa zoznámi s Petrom Majerom a zamiluje sa do neho. Xénia sa ale zmocní ríše rozprávok, ktorú modernizuje do podoby ríše ľudí. Rumburak sa usiluje o Arabelu a je ochotný zničiť aj ríšu rozprávok, len aby dosiahol svoj cieľ. Na záver chystá popravu Petra na svojom hrade. Na poslednú chvíľu zasiahne Fantomas, ktorý väzňov oslobodí. Peter a Arabela sa vezmú a kráľ Hyacint odovzdá novomanželom zvonček, ktorý však ukradne a zahrabe pes Pajda.
Obsadenie.
A: 
Pokračovanie.
Ďalšie osudy čarodejníka Rumburaka vo svete ľudí boli témou celovečerného filmu "Rumburak" z roku 1984. Iné postavy z pôvodného seriálu v tomto filme nevystupujú.
V roku 1993 bolo natočené dvadsaťšesťdielne voľné pokračovanie seriálu pod názvom "Arabela sa vracia alebo Rumburak kráľom Ríše rozprávok" s už dospelým Honzíkom a Marienkou, ktorí majú zachrániť svet rozprávok. To však vyvolalo podstatne vlažnejšie ohlasy divákov, ktorým sa zdalo, že oproti pôvodnému cyklu výrazne ubudlo poeticko-fantastických nápadov, ktoré Arabele dávali jej neopakovateľné kúzlo.
Výstavy.
Od roku 2009 sa po dlhé roky konala putujúca výstava kostýmov a rekvizít z obidvoch seriálov. Na výstave bolo možné obdivovať kostýmy kráľovskej rodiny (aj s korunovačnými klenotmi), čarodejníkov I. aj II. kategórie, ktoré dopĺňali tri desiatky ďalších rozprávkových kostýmov, ako sú napríklad kráľovskí radcovia, Rumburakova pomocníčka – čarodejnica, ježibaba z Perníkovej chalúpky aj s Jeníčkom a Marienkou, ale aj disco šaty princeznej Xénie. Autorská výstava Petra Lukasa, Jana Matouška a Viktorie Knotkovej vznikla ako poďakovanie tvorcom seriálu. Putovala po českých hradoch, zámkoch a galériách. V roku 2022 pripravilo Trenčianske múzeum v Trenčíne v spolupráci s pražským Barrandov Studio na Trenčianskom hrade výstavu originálnych filmových kostýmov z obľúbených československých rozprávok, kde nechýbali ani kostýmy z Arabely.